

**H O T Ă R Â R E**

**privind finanțarea multianuală a proiectelor de digitalizare
ale Consiliului Județean Cluj**

Având în vedere Proiectul de hotărâre înregistrat cu nr. 53 din 18.03.2024 privind aprobarea unui buget multianual pentru servicii de dezvoltare software, integrare și automatizare pentru digitalizarea Consiliului Județean Cluj, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 11802 din 18.03.2024; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 11807 din 18.03.2024 și de Avizul cu nr. 11802 din 20.03.2024 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare art. 123 – 140, ale art. 142 - 156, ale art. 215 și ale art. 220 – 221 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin (1) lit. c) și lit. e), alin. (5) lit. g), alin. (7) lit. a) și alin. (8) lit. a), ale art. 298 – 301 și ale art. 182 alin (2) din Ordonanța de urgenţă a Guvernului nr. 57/2019 privind Codul administrativ, cu modificările şi completările ulterioare;
* Titlului II ”Transparenţa în administrarea informaţiilor şi serviciilor publice prin mijloace electronice” din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare;
* Legii privind semnătura electronică nr. 455/2001, republicată, cu modificările şi completările ulterioare;
* Legii privind datele deschise şi reutilizarea informaţiilor din sectorul public nr. 179/2022;
* Legii privind schimbul de date între sisteme informatice și crearea Platformei Naționale de Interoperabilitate nr. 242/2022;
* Ordonanţei de urgenţă a Guvernului nr. 111/2011 privind comunicațiile eectronice, cu modificările şi completările ulterioare;
* Ordonanţei de urgenţă a Guvernului nr. 41/2016 privind stabilirea unor măsuri de simplificare la nivelul administraţiei publice centrale, administraţiei publice locale şi al instituţiilor publice şi pentru modificarea şi completarea unor acte normative, cu modificările şi completările ulterioare;
* Ordonanţei de urgenţă a Guvernului nr. 38/2020 privind utilizarea înscrisurilor în formă electronică la nivelul autorităţilor şi instituţiilor publice;
* Ordonanţei de urgenţă a Guvernului nr. 140/2020 pentru stabilirea unor măsuri privind utilizarea înscrisurilor în formă electronică în domeniile construcţii, arhitectură şi urbanism;
* Ordonanţei de urgenţă a Guvernului nr. 89/2022 privind înfiinţarea, administrarea şi dezvoltarea infrastructurilor şi serviciilor informatice de tip cloud utilizate de autorităţile şi instituţiile publice cu modificările şi completările ulterioare;
* Hotărârii Guvernului nr. 245/2015 pentru aprobarea Strategiei naţionale privind Agenda Digitală pentru România 2020;
* Hotărârii Guvernului nr. 429/2019 pentru aprobarea Strategiei 5G pentru România;
* Hotărârii Consiliului Județean Cluj nr. 77/2019 privind aprobarea Strategiei integrate de informatizare a Consiliului Județean Cluj;
* Hotărârii Consiliului Județean Cluj nr. 20/2024 privind aprobarea bugetului general propriu al Județului Cluj pe anul 2024;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă finanțarea multianuală a proiectelor de digitalizare ale Consiliului Județean Cluj constând în servicii de dezvoltare software, integrare și automatizare la nivelul Consiliului Județean Cluj, a organismelor prestatoare de servicii publice sau de utilitate publică, precum și a serviciilor publice deconcentrate din Județul Cluj, după cum urmează:

1. în anul 2024 – suma de 805.000 lei;
2. în anul 2025 – suma de 3.000.000 lei;
3. în anul 2026 – suma de 995.224 lei.

**(2)** În cadrul finanțării aprobate conform alin. (1) suntincluse și următoarele module de digitalizare:

1. modul privind monitorizarea programelor și proiectelor de investiții publice ale Consiliului Județean Cluj de la data aprobării până la data finalizării perioadei de sustenabilitate;
2. modul privind procedura de atribuire a contractelor de finanțare neramburdabilă pentru programele culte, cultură, tineret, sport, care să cuprindă etapele de depunere, evaluare, monitorizare și finalizare a proiectelor cofinanțate de la bugetul Județului Cluj.

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Generală Buget-Finanţe, Resurse Umane și Direcția Administrație și Relații Publice - Serviciul Digitalizare, Reprezentare, Protocol.

**Art. 3.** Prezenta hotărâre se comunică Direcţiei Generale Buget-Finanţe, Resurse Umane ; Direcției Administrație și Relații Publice - Serviciul Digitalizare, Reprezentare, Protocol, precum şi Prefectului Judeţului Cluj, şi se aduce la cunoştinţă publică prin afișarea la sediul Consiliului Județean Cluj şi pe pagina de internet „www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 53 din 28 martie 2024**

*Prezenta hotărâre a fost adoptată cu 33 de voturi “pentru”,* *iar 3 membri ai Consiliului județean nu au votat, fiind astfel respectate prevederile legale privind majoritatea de voturi necesară.*